飛湍
作者：釋居簡
朝代：宋

paragraphs: 飛湍衮衮飛當戶，平地隆隆萬鼉鼓。
澎轟亂石震風霆，崩奔千仞無朝莫。
濤神何許駕潮來，餘憤未平方震怒。
又若飛廉聲萬竅，餘勇尚多無處賈。
年時旱涸尚如此，况當八月九月雨。
淵潛雖伏不能安，林棲欲寐還驚顧。
山翁慣聽如不聞，只應自樂山中趣。
對床展轉悲游子，咫尺華胥迷去路。
欲隨胡蝶翩翩舉，空過夜遥忘栩栩。
起來晨炊惡草具，誤作迅雷仍失筯。
呼童秣馬不少駐，不待黎明出山去。
出山定入紅塵去，欲去謂言姑小住。
此聲不似鄭聲淫，聒耳雖喧君勿惡。